30.

Buvo ištirtos ir atmestos toliau pateiktos su kaina nesusijusių klausimų derinimo muzikos įrašų rinkoje teorijos, pagal kurias daroma prielaida, kad didžiosios įrašų bendrovės gali trukdyti nepriklausomoms įrašų bendrovėms naudotis mažmenininkų paslaugomis. Be to, neaišku, ar šie dalykai ribotų didžiųjų bendrovių tarpusavio konkurenciją. — Galimybė patekti į lentynas: Rinkos tyrimu patvirtinta, kad populiariems nepriklausomų įrašų bendrovių įrašams taikomos panašios sąlygos kaip ir populiariems didžiųjų bendrovių įrašams. Vietą lentynose savarankiškai parenka mažmenininkai, atsižvelgdami į tai, kaip patys vertina galimybę parduoti albumus. — Galimybė patekti į eterį: Daugelis populiarių Europos radijo stočių transliuoja muziką pagal grojaraščius. Visos įrašų bendrovės konkuruoja ir stengiasi, kad jų kūriniai patektų į šiuos grojaraščius, nes nuolatinis grojimas eteryje yra vienas iš pardavimo skatinimo veiksnių. Daugelis konkurentų pranešė, kad televizijos arba radijo stotys, priimdamos sprendimus, kokiu metu groti muzikos kūrinius, neteikia pirmenybės jų grupei priklausančioms įrašų bendrovėms. Galiausiai per 2003–2005 metus bendra procentinė nepriklausomų įrašų bendrovėms skiriamo eterio laiko dalis padidėjo dešimtyje iš penkiolikos tirtų EEE valstybių. — Populiariausių įrašų sąrašų sudarymo taisyklės: Sudarant populiariausių įrašų sąrašus iš tikrųjų galima padidinti skaidrumą, nes visiems rinkos stebėtojams periodiškai teikiama informacija apie tai, kaip sekasi konkurentų į kompaktinius diskus įrašytiems albumams; Komisijai atlikus tyrimą, nenustatyta atvejų, kad didžiosios bendrovės būtų taikiusios tokias populiariausių įrašų sąrašų sudarymo taisykles, kurios sudarytų galimybę neleisti nepriklausomų įrašų bendrovių remiamiems atlikėjams patekti į šiuos sąrašus. Be to, Komisija pažymi, kad dvylikoje valstybių nustatytos minimalios į kompaktinius diskus įrašytų albumų įtraukimo į populiariausiųjų sąrašus kainos, tačiau mano, jog šios kainos yra pernelyg mažos, kad kliudytų įrašų bendrovėms konkuruoti nustatant skirtingas kainas ir (arba) kad tai būtų didžiųjų bendrovių veiksmų derinimo pagrindas. — Išleidimo datos: „Sony BMG“ pripažino, kad sprendimams, kada išleisti albumus, įtakos turi konkurentų albumų išleidimo datos. Be to, išleidimo datos dažnai skelbiamos viešai, todėl yra skaidrios, arba siejamos su konkrečiais įvykiais (pavyzdžiui, kalėdine prekyba). Tačiau išleidimo datos dažnai nukeliamos, bet ir tokiais atvejais vargu ar būtų galima manyti, kad didžiųjų bendrovių elgesys grindžiamas slaptu susitarimu, nes toks elgesys veikiau grindžiamas konkurencija, kai kiekviena įmonė siekia nustatyti palankiausias išleidimo datas. — Leidybos ir įrašymo teisės: Visos didžiosios bendrovės turi antrines bendroves, užsiimančias muzikos leidyba, išskyrus „Sony BMG“, nes 2007 m. „Bertelsmann“ pardavė jai priklausiusį leidybos padalinį „Universal“. „Sony/ATV“, bendra „Sony“ ir Maiklo Džeksono leidybos įmonė, užima kur kas mažesnę rinkos dalį nei jos konkurentai. Be to, Komisija, atlikusi tyrimą, padarė išvadą, kad dėl kolektyvinių teisių administravimo organizacijų veiklos leidybos bendrovės negali įgyti rinkos galios muzikos įrašų rinkoje. — Kultūrų įvairovė: Rinkos tyrimas parodė, kad visos įrašų bendrovės dalyvauja įtemptoje konkurencinėje kovoje ieškodamos naujų atlikėjų ir pasirašydamos su jais sutartis. Didžiosios įrašų bendrovės sumažino su jomis bendradarbiaujančių atlikėjų skaičių, tačiau šį sumažinimą lėmė labai sumažėjusi paklausa; šis procesas buvo pradėtas prieš „Sony“ ir „BMG“ susijungimą. Per paskutiniuosius keletą metų daugelyje EEE susitarimo susitariančiųjų šalių labai padidėjo vietos atlikėjų parduodamų įrašų dalis. Padidėjusi vietos atlikėjų įrašų dalis mažmeninėje prekyboje parduodama ir tradiciniais mažmeninės prekybos kanalais, ir internetu; pastarasis yra naudingas kaip forumas, kur žinomi ir nežinomi atlikėjai vis dažniau tiesiogiai pristato ir parduoda savo muziką galutiniams vartotojams, nesinaudodami tradiciniais mažmeninės prekybos kanalais. Taigi galima daryti išvadą, kad kūrimo, įrašymo, platinimo ir mažmeninės prekybos srityje „Sony“ ir „BMG“ susijungimas nepadarė neigiamos įtakos kultūrų įvairovei.